VENDIM
Nr. 323, datë 14.12.2022

MBI SHFUQIZIMIN E VENDIMIT NR. 242, DATË 23.9.2022, TË BORDIT TË ERE-s, “MBI KËRKESËN E SHOQËRISË FSHU SHA, LIDHUR ME KOSTOT QË DUHET TË PËRFSHIHEN NË LLOGARITJEN E ÇMIMIT ME PAKICË TË ENERGJISË, PËR KLIENTËT FAMILJARË ME KONSUM MBI 800 kwh NË MUAJ”, TË NDRYSHUAR

Në mbështetje të neneve 1, 83, 85, pikat 1 dhe 2, 90, të ligjit nr. 43/2015, “Për sektorin e energjisë elektrike”, të ndryshuar; nenit 12, nenit 113, pika 2, të ligjit nr. 44/2015, “Kodi i Procedurave Administrative ti Republikës së Shqipërisë”; vendimit të Këshillit të Ministrave (VKM) nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”, të ndryshuar; VKM-së nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; nenit 7, germa “g”, të “Metodologjisë së përcaktimit të çmimeve për shitjen e energjisë elektrike me pakicë te klientët fundorë që furnizohen nga Furnizuesi i Shërbimit Universal (FSHU)”, miratuar me vendimin e Bordit të Entit Rregullator të Energjisë (ERE) nr. 189, datë 23.11.2017; dhe nenit 15 të “Rregullores për organizimin, funksionimin dhe procedurat e ERE-s”, miratuar me vendim të Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 14.12.2022, mbasi shqyrtoi relacionin me nr. 2061/5 prot., datë 12.12.2022, të përgatitur nga drejtoritë teknike, “Mbi shfuqizimin e vendimit nr. 242, datë 23.9.2022, të Bordit të ERE-s, ‘Mbi kërkesën e shoqërisë FSHU sh.a. lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj’ i ndryshuar”,
konstatoi se:
- ERE, me shkresën nr. 1920/1 prot., datë 2.12.2022, ka kërkuar informacion nga shoqëria FSHU sh.a., duke bërë me dije edhe shoqërinë KESH sh.a., lidhur me kostot e blerjes së energjisë elektrike të FSHU sh.a. për muajin dhjetor 2022, mbi energjinë e cila pritet të livrohet nga shoqëria KESH sh.a. 
- Shoqëria FSHU sh.a. ka përcjellë në ERE shkresën nr. 7939/3 prot., datë 7.12.2022, (protokolluar në ERE me nr.1920/2, datë 12.12.2022) në të cilën ka bërë me dije kostot që duhen të përfshihen në llogaritjen e çmimit me pakicë të energjisë elektrike për klientët familjarë për muajin dhjetor 2022. 
- Shoqëria FSHU sh.a. është shprehur, se KESH sh.a., me anë të shkresës me nr. 4820/19 prot., datë 7.12.2022, ka njoftuar shoqërinë FSHU sh.a. për vendimin nr. 9253/1, datë 6.12.2022, të Asamblesë së Përgjithshme të Aksionarit dhe ka miratuar vendimin nr. 16, datë 5.12.2022, të Këshillit Mbikëqyrës, “Për pezullimin e aplikimit të tarifave të shitjes së energjisë elektrike për FSHU sh.a., për muajin dhjetor 2022’’, në të cilin është vendosur pezullimi i aplikimit të tarifave të shitjes së energjisë elektrike për FSHU sh.a., miratuar me vendimin e Këshillit Mbikëqyrës nr. 07, date 7.9.2022, dhe vendimit të Asamblesë së Aksionarëve nr. 6645/1, datë 8.9.2022, për muajin dhjetor 2022 dhe vijimin e tarifimit për shitjen e energjisë për shoqërinë FSHU sh.a., sipas tabelës së mëposhtme:

- Në kushtet kur nga organet vendimmarrëse të Korporatës Elektroenergjetike Shqiptare (KESH sh.a.) është vendosur pezullimi i aplikimit të tarifave të shitjes së energjisë elektrike për FSHU sh.a., të miratuara me vendimin e Këshillit Mbikëqyrës nr. 7, datë 7.9.2022, për muajin dhjetor 2022, duke lënë në fuqi çmimin e shitjes së energjisë për konsumatorët familjarë (pavarësisht sasisë së energjisë elektrike të konsumuar) prej 2.6 lekësh/kwh, atëherë rezulton se kostot e blerjes së energjisë elektrike nga FSHU sh.a., për këtë kategori konsumatorësh, për muajin dhjetor 2022, mbeten të pandryshuara.
- Rezulton se vendimmarrja e Bordit të ERE-s nr. 242, datë 23.9.2022, “Mbi kërkesën e FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”, të ndryshuar me vendimin nr. 254, datë 7.10.2022, dhe vendimin nr. 289, datë 10.11.2022, në asnjë periudhë nuk kanë prodhuar pasoja juridike për palët, sipas parashikimeve të nenit 113 të Kodit të Procedurave Administrative të Republikës së Shqipërisë. 
- Shoqëria FSHU sh.a. ka kërkuar nga ERE reflektimin e vendimit sa më sipër, në përcaktimin e çmimit të shitjes me pakicë të energjisë, për klientët familjarë, për muajin dhjetor 2022, duke u aplikuar çmimi i përcaktuar me vendimin nr. 74, datë 23.4.2022, të Bordit të ERE-s.
- Në kushtet kur kostot e blerjes së energjisë elektrike për muajin dhjetor 2022, nga ana e FSHU sh.a. janë të njëjta me kostot e blerjes së energjisë përpara marrjes së vendimit të Bordit të ERE-s nr. 242, datë 23.9.2022, “Mbi kërkesën e shoqërisë FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj’’, vlerësojmë se çmimet e shitjes së energjisë elektrike për klientët që furnizohen në kushtet e shërbimit universal nga shoqëria FSHU sh.a., për muajin dhjetor 2022, të vijojnë të jenë ato të miratuar në vendimin nr. 74/2022 të Bordit të ERE-s.
- Për muajin dhjetor, vendimi i Bordit të ERE-s nr. 242, datë 23.9.2022, “Mbi kërkesën e FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”, nuk ka krijuar efekte te klientët e shërbimit universal të furnizimit, pasi energjia e konsumuar gjatë muajit dhjetor faturohet në janar.
Për gjithë sa më sipër, Bordi i ERE-s

VENDOSI:

1. Shfuqizimin e vendimit nr. 242, datë 23.9.2022, i ndryshuar të Bordit të ERE-s.
2. Drejtoria e Tarifave dhe Çmimeve të njoftojë FSHU sh.a. dhe palët e interesit për vendimin e Bordit të ERE-s.
[bookmark: _GoBack]Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

